การันตีพักหนี้ดีไม่โดนบัญชีดำ
&#8216;ทนุศักดิ์&#8217;สั่งแบงก์รัฐเร่งทำความเข้าใจกับลูกค้าดึงเข้าโครงการก่อน20ส.ค.
11 ส.ค. 2555

‘ทนุศักดิ์’สั่งแบงก์รัฐเร่งทำความเข้าใจกับลูกค้าดึงเข้าโครงการก่อน20ส.ค.
คลังเดินหน้าประโคมโครงการพักหนี้ดีลดดอกเบี้ยให้ฟรี ยืนยันไม่มีผลต่อเครดิตบูโร เผยส่วนใหญ่ขอพักต้นลดดอกเบี้ย
นายทนุศักดิ์ เล็กอุทัย รมช.คลัง กล่าวถึงความคืบหน้าโครงการพักหนี้เกษตรกรรายย่อยและประชาชนผู้มีรายได้น้อยที่มีหนี้คงค้างต่ำกว่า 5 แสนบาท สำหรับลูกหนี้ที่มีหนี้สถานะปกติหรือลูกหนี้ดี ว่า ได้เร่งรัดให้สถาบันการเงินเฉพาะกิจที่เข้าร่วมโครงการประชาสัมพันธ์เพื่อสร้างความเข้าใจให้กับลูกหนี้อย่างเร่งด่วนและทั่วถึง เพื่อสร้างความเข้าใจที่ถูกต้องให้แก่ลูกหนี้ดีว่าการเข้าร่วมโครงการจะช่วยลดภาระ และไม่โดนขึ้นบัญชีดำเครดิตบูโร 
ทั้งนี้ ลูกหนี้สามารถเลือกพักเงินต้นและลดอัตราดอกเบี้ยของสินเชื่อที่มีอยู่เดิมในอัตรา 3% ต่อปี หรือลดอัตราดอกเบี้ยของสินเชื่อที่มีอยู่เดิมในอัตรา 3% ต่อปี โดยไม่พักเงินต้นเป็นระยะเวลา 3 ปี โดยจะปิดโครงการในวันที่ 20 ส.ค.นี้
สำหรับผลการดำเนินโครงการพักหนี้ดี ณ วันที่ 6 ส.ค. 2555 มีลูกหนี้มาแสดงความจำนงเข้าร่วมโครงการแล้วจำนวน 2.23 ล้านราย คิดเป็น 70.60% ของจำนวนลูกหนี้ที่มีสิทธิทั้งหมด คิดเป็นมูลหนี้จำนวน 2.59 แสนล้านบาท 
ลูกหนี้เลือกที่จะเข้าโครงการพักเงินต้นและลดดอกเบี้ยจำนวน 1.93 ล้านราย มูลหนี้ 2.27 แสนล้านบาท ลูกหนี้ที่เลือกลดดอกเบี้ยโดยไม่พักเงินต้น มีจำนวน 2.98 แสนราย มูลหนี้ 3.16 หมื่นล้านบาท 
ดังนั้น ยังเหลือลูกหนี้อีก 9.3 แสนราย มูลหนี้ 9.2 หมื่นล้านบาท ที่ยังไม่มาแจ้งความจำนง ที่ผ่านมา ทราบว่ามีลูกค้าของธนาคารออมสินกังวลในเรื่องเครดิตบูโร ได้มอบหมายให้ธนาคารไปชี้แจงต่อลูกค้าแล้วว่าการลงบัญชีในเครดิตบูโรนั้นไม่มีผลต่อการขอสินเชื่อ
นายสุรพล โอภาสเสถียร ผู้จัดการใหญ่ บริษัท ข้อมูลเครดิตแห่งชาติ (เครดิตบูโร) ยืนยันว่า เรื่องนี้จะไม่ส่งผลต่อการขอสินเชื่อจากสถาบันการเงินในอนาคตแน่นอน เพราะเป็นการพักชำระหนี้ดี โดยลูกหนี้ที่เข้าร่วมโครงการจะไม่มีการบันทึกประวัติการค้างชำระอย่างเด็ดขาด จะมีก็แต่เพียงระบุว่าบัญชีสินเชื่อนี้มีการพักชำระหนี้ตามนโยบายของรัฐเท่านั้น 
นายสุรพล ยืนยันว่า การพักหนี้ดีจะไม่มีผลเสียต่อการขอสินเชื่อกับสถาบันการเงินอื่นอย่างแน่นอน ซึ่งกลับจะเป็นผลดีเสียอีก หากสถาบันการเงินอื่นเข้ามาเห็นก็จะพบว่าเป็นลูกค้าที่ดีของโครงการ อีกทั้งมีการลดดอกเบี้ยให้ เท่ากับว่าลูกหนี้จะมีกำลังส่งและกำลังผ่อนมากขึ้น 
นายวิรุฬ เตชะไพบูลย์ รมช.คลัง เปิดเผยว่า ในวันที่ 20 ส.ค. เป็นวันสุดท้ายที่ให้เปิดลงทะเบียน อยากให้ลูกหนี้เร่งลงทะเบียน คาดว่าจะมีมาลงทะเบียน 90% ส่วนแนวคิดที่จะให้ลูกหนี้ที่ไม่มาลงทะเบียนร่วมโครงการอัตโนมัติด้วยการลดดอกเบี้ยให้ทันที 3% คงทำไม่ได้ เพราะผิดกฎหมาย เนื่องจากการเปลี่ยนแปลงสัญญาเงินกู้ต้องได้รับความยินยอมจากลูกหนี้